b'\n_START_ARTICLE_\n\xc4\x90or\xc4\x91e Novkovi\xc4\x87\n_START_SECTION_\n\xc5\xbdivotopis\n_START_PARAGRAPH_\nSa 6 godina je krenuo u glazbenu \xc5\xa1kolu, a na Muzi\xc4\x8dkoj akademiji u Sarajevu diplomirao je dirigiranje u klasi profesora Mladena Pozaji\xc4\x87a._NEWLINE_\xc5\xa0ezdesetih godina svirao je s Indexima, a zatim 1967. godine osniva Pro arte. Idu\xc4\x87e, 1968. godine preselio se u Zagreb, i iste te godine na zagreba\xc4\x8dkom festivalu u ve\xc4\x8deri \xc5\xa1ansone s pjesmom \xe2\x80\x9eStari Pjer\xe2\x80\x9c posti\xc5\xbee prvi, ali ogroman uspjeh._NEWLINE_Zanimljivo je da na toj "Ve\xc4\x8deri \xc5\xa1ansone" zagreba\xc4\x8dkog festivala zabavne glazbe "Stari Pjer" osvaja "tek" tre\xc4\x87e mjesto stru\xc4\x8dnog \xc5\xbeirija, ali nedugo potom postaje svjetski hit, to je na\xc5\xa1a pjesma koja je postigla daleko najve\xc4\x87i uspjeh u svijetu. Do sada ni jedna skladba iz Hrvatske nije postigla ni pribli\xc5\xbean uspjeh. Osim, nama najpoznatije, izvorne izvedbe Ivice Percla, \xc5\xa1ansona "Stari Pjer" planetarnu je slavu stekla izvedbama Nane Mouskouri i orkestra Paula Mauriata (na specijalnoj LP plo\xc4\x8di UNICEF-a), pod imenom "Dans le soleil et dans le vent" ("U suncu i u vjetru")._NEWLINE_Pisao je pjesme za Mi\xc5\xa1u Kova\xc4\x8da, Nedu Ukraden, Zdravka \xc4\x8coli\xc4\x87a, Du\xc5\xa1ka Lokina, D\xc5\xbeoa Mara\xc4\x8di\xc4\x87a, \xc4\x90anija Mar\xc5\xa1ana, Tomislava Iv\xc4\x8di\xc4\x87a, Terezu Kesoviju, Ivicu \xc5\xa0erfezija, grupu Pro arte, Gabi Novak, Srebrna krila itd., te postao najtira\xc5\xbeniji skladatelj._NEWLINE_Plo\xc4\x8de izvo\xc4\x91a\xc4\x8da za koje je on skladao prodavane su u vi\xc5\xa1e od 100 milijuna primjeraka. Od 1989. do 2000. godine \xc5\xbeivio je u Rovinju. Godine 1993., njegova pjesma Don\'t ever cry u izvedbi rije\xc4\x8dkih Putokaza bila je prva hrvatska predstavnica na Eurosongu 1993.. Dobio je nagradu Porin, za \xc5\xbeivotno djelo. Sudjelovao je na gotovo svim festivalima u Hrvatskoj i dobitnik je mnogobrojnih nagrada._NEWLINE_Napisao vi\xc5\xa1e od 2500 skladbi te prodao oko 20 milijuna plo\xc4\x8da. Od 1997. suvlasnik je i direktor programa u najve\xc4\x87oj hrvatskoj diskografskoj ku\xc4\x87i \xe2\x80\x9eCroatia Records\xe2\x80\x9c._NEWLINE_Preminuo je 6. svibnja 2007. u 64 godini \xc5\xbeivota u Zagrebu.\n_START_SECTION_\nCitati\n_START_PARAGRAPH_\n"Ja sam picajzlast i strog, prava djevica u svemu. Kod mene sve uvijek mora biti savr\xc5\xa1eno slo\xc5\xbeeno i \xc4\x8disto, \xc4\x8dak su i vje\xc5\xa1alice u ormaru poslo\xc5\xbeene po bojama. Grozim se prljavih cipela i uvijek sa sobom u torbi nosim pastu za poliranje te \xc5\xbelicu za obuvanje cipela. Volim red, dok je Boris impulzivan i neprilagodljiv, a pritom tvrdoglav kao pravi Jarac. Od mene je, \xc4\x8dini se, nasljedio samo ljubav prema glazbi i sportu."_NEWLINE_"Vrlo sam pedantan. Alergi\xc4\x8dan sam na to da mi vire dlake iz u\xc5\xa1iju i nosa, a ne volim ni neuredne obrve. Zato jednom tjedno obavezno sve pod\xc5\xa1i\xc5\xa1am \xc5\xa1karicama, a onda pincetom i\xc5\xa1\xc4\x8dupam pokoju nesta\xc5\xa1nu dlaku. Svako jutro brijem glavu,a nakon toga stavim after shave i "Nivea" kremu preko lica i glave."_NEWLINE_"Ja sam \xc4\x8dovjek zaljubljen u svoju \xc5\xbeenu, glazbu, i sport."'